b'\n_START_ARTICLE_\nLivadei\xc3\xa1\n_START_SECTION_\nNykyinen kaupunki ja kunta\n_START_PARAGRAPH_\nAsutus Lebadeian paikalla s\xc3\xa4ilyi, vaikkakin v\xc3\xa4lill\xc3\xa4 taantuneena, l\xc3\xa4pi bysanttilaisen keskiajan p\xc3\xa4\xc3\xa4asiassa kaupungin puuvillateollisuuden ja strategisen sijainnin sek\xc3\xa4 l\xc3\xa4heisen Theban eli Th\xc3\xadvan merkityksen ansiosta. Frankki- ja katalaanivallan aikana kaupungissa oli linna. Osmanit valtasivat alueen vuonna 1458. Kreikan vapaussodan aikana kaupungissa sodittiin erityisesti vuonna 1828. Turkkilaiset vet\xc3\xa4ytyiv\xc3\xa4t kaupungista vuonna 1829, mink\xc3\xa4 j\xc3\xa4lkeen asukkaat palasivat, ja kaupunki oli varhaisvaiheen itsen\xc3\xa4isen Kreikan talouskeskuksia. Nykyisin kaupunki tunnetaan nykykreikkalaisessa nimimuodossa Livadei\xc3\xa1._NEWLINE_Nykyinen Livadei\xc3\xa1n kunta syntyi, kun Livadei\xc3\xa1, Chair\xc3\xb3neia, D\xc3\xa1vleia, Kor\xc3\xb3neia ja Kyriak\xc3\xad yhdistyiv\xc3\xa4t vuoden 2011 alussa Kallikrates-suunnitelman mukaisesti.'